कुन्दवी दी वृत्ति उस बेल्लै थाएं 2 भड़का दी ही। ओदा मन जौहरी दे अग्गे पिच्छे मंडला दा हा। कन्न महेन्द्र दी गल्लां सुनने दा नाटक करा दे हे। ब्हाने बाज मूंह् कन्ने दा साथ देने लेई झूठे-मूठे गै "हां, हूं" करदा जा दा हा। अक्खीं सामनै रस्ते पर लग्गी दियां हियां, चानचक ओ सामनै दिक्खियै चकन्नी होई गेई। ते ओदी सम्पूर्ण वृत्ति उस्सै पासै केन्द्रित होई गेई, उन्न दिक्खेया सामने दा इक बड़ी बधिया किस्मा दा घोड़ा बगैर सवारै दे द्वौड़दा आवै दा ऐ, ओदे उप्पर जीन कस्सी दी ही। उसी दिक्खियै कुन्दवी फी चकन्नी होई गेई ए गल्ल उसी आपूं समझ नईं आई। पर तौलै गै गल्ल स्पष्ट होई गई। घोड़ा बिन्द नेड़ै आया तां उन्न पछानी लेया जे ओ ते ओदे पिता दा घोड़ा ऐ। एदे पर चढ़ियै उन्न चक्करवर्ती होरें गी किन्ने बारी औन्दे जन्दे दिक्खे दा ऐ। पर एह् इत्थें कियां आया। शायद पिता जी... नईं... नईं...ए नईं होई सकदा। ओ कांची दा पिता जी कोला विदा होइयै गै ते आवा दे न। साढ़े कोला पैह्लें थोड़े पिता जी इद्धर पुज्जी गे पर तां बी ए घोड़ा खालमखाली कियां ऐ? जौहरी कुत्थें ऐ? ओदा केह् बनेया होग! केह् बीती होग ओदे उप्पर? कुन्दवी गी इयां से’ई होआ जे ओदा साह् रुका दा ऐ। दम घटोआ दा ऐ। ओदा रंग इकदम फिक्का पई गेया।